Evelin Samuel

Evelin Samuel-Randvere (sündinud 13. mail 1975) on eesti laulja, kuid tegev ka lastekirjanduses ja ajakirjanikuna.

Karjäär

Evelin Samuel on olnud ansambli Duubel+ liige, esinenud kruiisilaevadel, osalenud muusikalides ja esindanud Eestit Eurovisiooni lauluvõistlusel. Ta on olnud mitmete suurkontsertide (Tina Turner jm) pressiesindaja ning töötanud turundusjuhina tarkvarafirmas Ordi. 15. märtsist 2010 on Evelin Samuel ajakirja Tervis Pluss peatoimetaja. Tema sulest on ilmunud lasteraamat "Ükskord, kui sadas vihma" (2008) ning ta on avaldanud arvukalt lasteluuletusi, millest hulga on viisistanud ja plaadistanud helilooja Priit Pajusaar ("Hiigelsoojad pilvelambad" jm).

Saavutused

Aastal 1993 saavutas Samuel noorte laulukonkursil "Kaks takti ette" neljanda koha. Samal aastal võitis ta lauluga "To You" Balti lauluvõistluse Via Baltica. Hiljem võitis ta Eesti Televisiooni ja Eesti Raadio korraldatud laulukonkursi "Uus Laul 1994", esitades laulu "Vari ja roos". Samuel on ka 1999. aasta Eurolaulu konkursi võitja.

Eurovisiooni lauluvõistlus

Evelin Samuel on korduvalt osalenud Eurolaulu võistlusel alates 1994. aastast, kuid tee Eurovisioonile kujunes käänuliseks.
1996. aastal Oslos Eestit esindanud laulus "Kaelakee hääl" oli naisvokaal algselt kirjutatud just Samuelile mõeldes, ent laulja ütles pakkumisest ära eesootavate esinemiste tõttu Jaapanis. Helilooja Priit Pajusaar pakkus seepeale laulu esitada Maarja-Liis Ilusale, Eurolaulu konkurss võideti, vahepeal aga oli selgunud, et Samueli reis jääb siiski ära.
Aasta hiljem, 1997, oli Evelin Samuel taustalaulja Eurovisiooni lauluvõistlusel Maarja-Liis Ilusa esitatud laulus "Keelatud maa", mis pälvis 8. koha. Sellest omakorda aasta hiljem, 1998, osales ta Eurolaulus looga "Unistus igavesest päevast", mis jäi hääletusel aga napilt teiseks (kaotus võitjale 3 punkti).
Evelin Samueli ja Camille Camille'i esitatud New Age-stiilis pala "Diamond of Night" võitis Eurolaulu 1999 ning esindas Eestit lõppvõistlusel Jeruusalemmas (pälvis 6. koha). Laulu sõnad oli kirjutanud Maian-Anna Kärmas, viisi Priit Pajusaar ja Glen Pilvre. Algselt eesti keeles kõlanud teksti ("Langevate tähtede aeg") oli kirjutanud Kaari Sillamaa.
Hiljem on Samuel mitmeid kordi osalenud Eurolaulus, kuid pole võitnud. Kõige napim kaotus läbi Eurolaulu ajaloo kuulub seeläbi samuti osaliselt Evelin Samuelile, kui 2003. aastal laulis ta koos Maarja-Liis Ilusaga taustvokaali Koit Toome esitatud palale "Know What I Feel". Lugu kaotas võitjale, Vaiko Epliku esitatud loole "Eighties Coming Back" vaid 1 punktiga. 
Kahel aastal (2000 ja 2006) edastas Evelin Samuel Eesti rahvahääletuse punkte teiste riikide lauludele, neist esimesel korral juhtus otseülekande ajal apsakas – Samuel ajas pisut hinded segi ning õhtujuhid Kattis Ahlström ja Anders Lundin olid Stockholmis sunnitud teda korrigeerima.

Diskograafia

Aastal 2002 ilmus Samueli debüütalbum "Alternature: Over the Water Blue", mis sisaldas ka laulu "Diamond of Night". Tema esitatud lugusid on arvukatel kogumikel.

Muusikateater

1980. aastate lõpus ühines Evelin Samuel laste muusikaliteatriga Colombina, mille koosseisus esines Taanis Roskilde rokifestivalil. 
Evelin Samuelil oli roll rokkooperis "Jeesus Kristus Superstaar" (1993).
Aastal 2001 sai ta Fantine'i rolli muusikalis "Hüljatud", kuid loobus lavatööst enne esietendust. Hiljem mängis ta Nancy rolli Lionel Barti muusikalis "Oliver!" (2003) ning osales Helsingis lavastatud muusikalis "Miss Saigon" (2004/2005).

Isiklik elu

16. novembril 2006 sündis Evelin Samueli ja ajakirjanik Raimo Ülavere poeg Oskar. 11. novembril 2008 sündis poeg Torsten. Perekond elas Tallinnas Nõmmel.
2013. aasta jaanuaris teatasid Evelin Samuel ja Raimo Ülavere lahkuminekust.
2016. aastal abiellus Evelin Samuel pianist Johan Randverega, võttes perekonnanimeks ka Randvere.